Den ser ikke ud af meget. Men i udkanten af Gandrup ligger en mark, der rummer store muligheder. - Det er jo denne grund, hvor vi skulle have haft plejehjemmet, siger Kristoffer Hjort Storm, mens han finder vej blandt tidsler, mælkebøtter og brændenælder. Han er rådmand for Senior- og Omsorgsforvaltningen i Aalborg Kommune for Dansk Folkeparti, og han er taget til Gandrup for at se på det, der forhåbentligt snart bliver en byggegrund. - Vi skulle jo egentligt gerne have været i gang allerede, men det har vi nu sat på pause. For mangel på byggematerialer har fået prisen på tømmer, cement og stål til at skyde i vejret. Og det tager Aalborg Kommune nu konsekvensen af. - Vi har udskudt mange forskellige projekter bredt i kommunen, fordi vi har loft over, hvor meget vi må bygge for. Derfor bliver vi nødt til at hive i bremsen, indtil vi har overblik over, hvor meget dyrere byggerierne bliver, siger han. Prioritering bekymrer Ældresagen Det er ikke kun i Gandrup, at Aalborg Kommune har udskudt byggeriet af et nyt plejecenter. Også i Klarup skulle entreprenører allerede nu være i gang. Men også her lader første spadestik vente på sig. - Det er bekymrende, siger Lasse Breddam. Han er formand for Ældresagens lokalafdeling i Aalborg. - Vi ved, at der kommer flere ældre, der får brug for en plads på et plejehjem i løbet af de næste fem til ti år. Derfor stiller jeg bare spørgsmålet til Aalborg Kommune: Er det den rigtige prioritering, at det nu er de ældre, der må vente længere på ordentlige boliger, spørger han retorisk. Kristoffer Hjort Storm forstår Ældresagens bekymring, men han fortæller, at kommunen ikke har mange handlemuligheder. - Vi skal følge nogle regler, når vi skal bygge. Blandt andet regler om, hvor meget byggeriet må koste per kvadratmeter. Og indtil de regler bliver ændret, er vi meget bundet. Derfor efterspørger han handling fra regeringen. - Vi skal råbe politikerne på Christiansborg op og få dem til at forstå, at vi ikke kan løse denne problematik alene. Det gælder jo ikke bare her i Aalborg, men i alle landets kommuner, siger han. Dansk Industri: - Vi ser ind i en ny tid Priserne på byggematerialer er steget i takt med, at krigen i Ukraine har udviklet sig, og energipriserne efterfølgende er steget. Men allerede før Rusland indvaderede sit naboland, var der mangel på tømmer, cement og andre byggematerialer. - Der sker mange ting ude i verden, som spiller ind på priserne i Danmark, siger Michael Jørgensen. Han er formand for Dansk Industri i Nordjylland. Han fortæller, at der er flere forskellige aspekter, der lige nu gør det svært at lave aftaler om nye byggerier. - Vi har længe haft rigtig travlt i dansk byggeri, og højkonjunkturen har varet længe. Derfor har efterspørgslen på byggematerialer været stor, samtidig med at coronakrisen har gjort udbuddet mindre, siger Michael Jørgensen. Men ifølge den nordjyske DI-formand kan det være nødvendigt at slå bremsen i. - Det er det, der skal til, for at vi kan få inflationen under kontrol. Det er vi også nødt til at have øje for, for ellers kan vi ikke håndtere situationen i fremtiden, siger han og fortsætter. - Men ligegyldigt hvad, ser vi ind i en ny fremtid. Tilbage i Gandrup tør Kristoffer Hjort Storm ikke spå om, hvornår de 50 nye ældreboliger i plejecenteret vil stå klart. - Men det bliver forhåbentligt så hurtigt som muligt, siger han.

Opsummering:
På grund af stigende priser og mangel på byggematerialer udskyder Aalborg Kommune en række byggeprojekter. Blandt andet to nye plejecentre. Det vækker bekymring hos Ældresagen.